钦定古今图书集成/理学汇编/学行典/第157卷 > 性理大全三 > 《吴澄》
## 钦定古今图书集成/理学汇编/学行典/第157卷 > 性理大全三 > 《吴澄》

邵庵虞氏曰：“孟子没千五百年而周子出。河南两程
夫子为得其传，时则有若张子，精思以致其道，其迥
出千古，则又有邵子焉。邵子之学既无传，而张子之
殁，门人往往卒业于程氏。程门学者，笃信师说，各有
所奋力，以张皇斯道。奈何世运衰微，民生寡佑，而乱
亡随之矣。悲夫！斯道之南，豫章、延平，高明纯洁，又得”
朱子而属之百有馀年闲，师弟子之言折衷无复遗
憾。求之书，盖所谓集大成者。时则有若陆子静氏，超
然有得于《孟子》“先立乎其大者”之旨，其于斯文互有
发明，学者于焉可以见其全体大用之盛。而二家门
人区区异同相胜之浅见，盖无足论也。先生之生，炎
运垂息。自其髫龀，特异常人。得断简于众遗，发新知
于卓识。盛年英迈自任以天下斯文之重，盖不可御
也。摧折穷山，壮志莫遂，艰难避地，垂十数年，其所以
自致于圣贤之道者，日就月将矣。历观近代进学之
勇，其孰能过之？　许文正公为祭酒，门人守其法。久
之，寖失其旧，先生继至，深悯乎学者之日就荒唐，而
徒从事于利诱也，思有“以作新之。”于是六馆诸生以
次授业。昼退堂后寓舍，则执经者随而请问。先生恳
恳循循，其言明白痛切。因其才质之高下，闻见之浅
深而开导诱掖之。使其刻意研穷，以究乎精微之蕴；
反身克治，以践乎进修之实。讲论不倦，每至夜分，寒
暑不废。于是一时游观之彦，虽不列在弟子员者，亦
皆有所观感而兴起矣。尝与人书曰：“天生豪杰之士
不数也。”夫所谓豪杰之士，以其知之过人，度越一世
而超出等夷也。战国之时，孔子徒党尽矣，充塞仁义，
若杨、墨之徒，又滔滔也。而孟子生乎其时，独愿学孔
子而卒得其传。当斯时也，旷古一人而已，真豪杰之
士哉！孟子没千有馀年，溺于俗儒之陋习，淫于老佛
之异致，无一豪杰之士生于其闲。至于周、程、张、邵，一
时迭出，非豪杰其孰能与于斯乎？又百年，朱子集数
子之大成，则中兴之豪杰也，以绍朱子之统自任者，
果有其人乎揭氏徯斯曰：“先生磨研《六经》，疏条百氏，纲明目张，如
禹之治水，虽未获任君之政，而著书立言，师表百世，
又岂一才一艺”所得并哉？其学之源，则见于《易》《书》《春
秋》《礼记》诸纂言。其学之序，则见于《学基》《学统》诸书。而
深造极诣，尤莫尚于邵子。其所著书及文章皆行于
世。公隐居时，有草屋数闲，程文宪公过而署之曰“草
庐。”　元文敏公明善以学自命，问《易》《诗》《书》《春秋》，叹曰：
“与吴先生言，如探渊海。”